Kolpak-kontrak kos Olivier sy kans op prys | Netwerk24
Deur Leighton Koopman 21 Julie 2019 00:10
Die voormalige Proteas-snelbouler Duanne Olivier se besluit om ’n Kolpak-kontrak op te neem, het teen hom getel om vir enige pryse deur Krieket Suid-Afrika in aanmerking te kom.
Olivier, wat kort ná die toetsreeks teen Pakistan vroeër vanjaar ’n Kolpak-kontrak gesluit het, is nie in die afdeling Toetsbouler van die Jaar benoem nie en het ook nie vir die Aflewering van die Jaar of selfs Nuweling van die Jaar ’n benoeming gekry nie.
Duanne Olivier/Foto: Gallo Images
Dít nadat hy dié seisoen een van die voorste toetsboulers vir die Proteas was. Hy het veral in die toetsreeks teen Pakistan uitgeblink en reeds in die eerste wedstryd verlede jaar Desember vyf paaltjies platgetrek.
Internasionaal het net een snelbouler in die 2018/’19-seisoen ’n beter gemiddeld as Olivier gehandhaaf: die Indiese sensasie Jasprit Bumrah. Bumrah het ’n gemiddeld van 17.00 gehandhaaf teenoor Olivier se 17.12.
KSA het gister bevestig die besluit om die snelboul-sensasie nie op die kortlys te hê nie, het te make het met sy besluit om sy rug op die Proteas te keer.
“Die beoordelaarspaneel het besluit om sy naam weg te laat van die lys van benoemdes omdat hy besluit het om Kolpak te gaan,” het ’n woordvoerder van KSA aan Rapport gesê.
Pleks van Olivier, wat teen Pakistan ’n allemintige 24 paaltjies platgetrek het, is Dale Steyn en Kagiso Rabada as snelboulers in dié kategorie benoem met die draaier Keshav Maharaj die ander bouler.
Olivier sou ook in die Aflewering van die Jaar-kategorie ’n benoeming kon kry, met die blits wat Pakistan se kolwers oorhoops gehad het met sy opslagballe waarmee hy hulle in Desember en Januarie gepeper het.
Herschelle Gibbs, voormalige sterkolwer van die Proteas, het gesê hoewel Olivier op meriete verdien het om op die lys te wees, is die regte besluit geneem omdat hy oorsee uitgewyk het.
Van die benoemdes:
Proteas se eendagspeler van die Jaar: Faf du Plessis, Imran Tahir, Andile Phehlukwayo, Kagiso Rabada, Rassie van der Dussen.
Toetsspeler van die Jaar: Quinton de Kock, Faf du Plessis, Keshav Maharaj, Kagiso Rabada, Dale Steyn.
Proteas se T20-speler van die Jaar: Reeza Hendricks, David Miller, Andile Phehlukwayo, Rassie van der Dussen
Aflewering van die Jaar: Keshav Maharaj, Andile Phehlukwayo, Vernon Philander, Kagiso Rabada.
Proteas se Speler van die Jaar: Quinton de Kock, Faf du Plessis, Imran Tahir, Kagiso Rabada.
Meer oor: Krieket Suid-Afrika | Duanne Olivier | Kolpak-Kontrak